QTC จับมือ “กฟผ.” ตัวแทนขายแบรนด์ “Wallbox” ขยายตลาดธุรกิจ EV
QTC จับมือ “กฟผ.” เป็นตัวแทนขายอุปกรณ์ชาร์จรถยนต์ไฟฟ้าแบรนด์ “Wallbox” จากประเทศสเปน ขยายตลาดธุรกิจ EV ปูทางก้าวสู่การเป็นผู้นำด้าน Energy Solution-สังคมคาร์บอนต่ำในอนาคต
QTC จับมือ “กฟผ.” เป็นตัวแทนขายอุปกรณ์ชาร์จรถยนต์ไฟฟ้าแบรนด์ “Wallbox” จากประเทศสเปน ขยายตลาดธุรกิจ EV ปูทางการเข้าสู่สังคมคาร์บอนต่ำ
22 มี.ค. 2565

นายพูลพิพัฒน์ ตันธนสิน ประธานเจ้าหน้าที่บริหาร บริษัท คิวทีซี เอนเนอร์ยี่ จำกัด (มหาชน) หรือ QTC เปิดเผยว่า บริษัทฯ ได้ร่วมลงนามความร่วมมือทางธุรกิจกับการไฟฟ้าฝ่ายผลิตแห่งประเทศไทย (กฟผ.) ในการเป็น Distribution Partner และบริการหลังการขายให้กับ “Wallbox” Chargers จากประเทศสเปน ถือว่าเป็นการต่อยอดในการเพิ่มไลน์ธุรกิจสู่ธุรกิจเทรดดิ้ง ภายใต้การเป็นพันธมิตรในการจัดจำหน่าย EV Charger “Wallbox” จากประเทศสเปน ให้กับทางกฟผ. ซึ่งสอดคล้องกับนโยบายเชิงกลยุทธ์การขยายตลาดในกลุ่มธุรกิจ EV  โดย QTC ถือเป็นผู้ประกอบการรายใหญ่และรายแรกที่เป็นพันธมิตรในการจำหน่ายอุปกรณ์ชาร์จรถยนต์ไฟฟ้าอัจฉริยะขนาดเล็กสำหรับที่อยู่อาศัย (Smart EV Charger) ภายใต้แบรนด์ “Wallbox” จากประเทศสเปน กับ กฟผ.ในครั้งนี้
ทั้งนี้ บริษัทฯ อยู่ระหว่างการวางแผนกลยุทธ์เจาะตลาดกลุ่มลูกค้า เพื่อเริ่มให้บริการจำหน่ายผลิตภัณฑ์ดังกล่าว ภายในช่วงไตรมาส 2 ปีนี้ ซึ่งบริษัทฯ มั่นใจว่าจะได้การตอบรับที่ดีจากกลุ่มลูกค้าที่สนใจในการติดตั้งอุปกรณ์เครื่องอัดประจุไฟฟ้าสำหรับรถยนต์ไฟฟ้า อาทิ ที่อยู่อาศัย ห้างสรรพสินค้า โรงแรม และหน่วยงานต่างๆ รวมถึงสถานีอัดประจุไฟฟ้า
นอกจากนี้ ยังเป็นการช่วยเพิ่มความมั่นใจให้กับกลุ่มผู้ใช้รถยนต์ไฟฟ้า มีจำนวนสถานีชาร์จและอุปกรณ์ชาร์จรองรับได้อย่างเพียงพอในระยะยาวมากขึ้น และที่สำคัญยังสามารถช่วยลดการปล่อยก๊าซคาร์บอนสู่ชั้นบรรยากาศอีกทางหนึ่ง เพื่อก้าวสู่สังคมคาร์บอนต่ำ (Low Carbon Society) ได้ในอนาคต
อย่างไรก็ตาม  QTC มองว่า จากการยกระดับสู่สังคมพลังงานสะอาดอย่างรวดเร็วของประเทศไทย ส่งผลให้ภาครัฐมีการส่งเสริมให้มีรถยนต์ไฟฟ้า(EV) ซึ่ง QTC ในฐานะผู้ผลิต จัดจำหน่าย และให้บริการหม้อแปลงไฟฟ้าระดับแนวหน้าของประเทศ และเป็นตัวแทนจำหน่ายสินค้าในกลุ่มโซลาร์ ได้เล็งเห็นโอกาสในการต่อยอดธุรกิจ เพื่อตอกย้ำในการก้าวสู่การเป็นผู้นำด้าน Energy Solution ภายใต้การนำนวัตกรรมระบบหม้อแปลงไฟฟ้าอัจฉริยะ (Smart Transformer Monitoring System) ที่มีการให้บริการแบบครบวงจรทุกมิติ ทั้งหม้อแปลงไฟฟ้า Super low loss  – โซลาร์เซลล์ – EV Charging Station ซึ่งสะท้อนให้เห็นถึงความมุ่งมั่นในการดำเนินธุรกิจควบคู่ไปกับการเติบโตแบบยั่งยืนในระยะยาว